โครงการในอนาคต

  แนวความคิดรีสอร์ทแบบครบวงจรของ ลากูน่า ภูเก็ต
  ได้พิสูจน์แล้วว่าเป็นรูปแบบที่ประสบความสำเร็จ
  นับตั้งแต่เริ่มเปิดดำเนินการกว่าสองทศวรรษที่ผ่านมา พัฒนาการที่ไม่หยุดนิ่งตลอดระยะเวลา 20
  ปีที่ผ่านมาทำให้ ลากูน่า ภูเก็ต เป็นรีสอร์ทที่เปี่ยมด้วยประสบการณ์ดังที่ประจักษ์ในทุกวันนี้

  ถึงกระนั้นบริษัทฯ ยังคงเชื่อมั่นว่าในระยะกลางจนถึงระยะยาว บริษัทฯ
  ยังมีโอกาสในการเพิ่มผลกำไรและขยายสิ่งอำนวยความสะดวกที่มีอยู่ในปัจจุบัน
  โดยเฉพาะอย่างยิ่งเมื่อพบว่าความต้องการได้เพิ่มขึ้นอย่างต่อเนื่องในจังหวัดภูเก็ต
  ทั้งในแง่ของปริมาณห้องพักโรงแรมและที่อยู่อาศัย
  ในขณะที่การขยายตัวของห้องพักโรงแรมกำลังขยายตัวช้ากว่าความต้องการที่ปรับเพิ่มสูงขึ้นอย่างรวดเร็ว

การขยายตัวในอนาคตของโรงแรมใน ลากูน่า ภูเก็ต 

  ความสามารถในการเพิ่มจำนวนห้องพักของโรงแรมใน ลากูน่า ภูเก็ต
  โดยไม่ต้องเสียค่าใช้จ่ายเพิ่มในส่วนของการก่อสร้างระบบสาธารณูปโภคเป็นลักษณะเด่นของโครงการของ
  ลากูน่า ภูเก็ต ในโรงแรมบันยัน ทรี ภูเก็ต มีการก่อสร้างบ้านพักดับเบิ้ล พูลวิลล่า เพิ่มเติม
  จำนวน 4 หลัง และบ้านพักทู เบดรูม พูลวิลล่า จำนวน 22 หลัง
  ซึ่งเริ่มการก่อสร้างในช่วงครึ่งปีแรกของปี 2551 และคาดว่าจะก่อสร้างเสร็จสมบูรณ์ในช่วงต้นปี
  2553 โดยบ้านพักทั้งหมดจะเปิดจัดจำหน่ายให้กับบุคคลทั่วไป

  การออกแบบโรงแรมแห่งที่ 7 บนชายหาดฝั่งที่เหลืออยู่ใน ลากูน่า ภูเก็ตได้เสร็จสมบูรณ์แล้ว
  โดยจะใช้ชื่อว่า อังสนา ภูเก็ต และจะเริ่มการก่อสร้างในปี 2553 หรือในช่วงที่เศรษฐกิจฟื้นตัว
  บริษัทฯ มีแผนที่จะขยายโรงแรมดุสิต ธานี ลากูน่า ภูเก็ต โดยเพิ่มจำนวนห้องพักและบ้านพักกว่า
  100 ห้อง พร้อมกับการปรับปรุงสนามกอล์ฟภายในลากูน่า ภูเก็ตอย่างเต็มรูปแบบ
  การวางแผนโครงการเหล่านี้กำลังจะเสร็จสมบูรณ์
  แต่ยังมิได้เริ่มดำเนินงานโครงการจนกว่าเศรษฐกิจจะกลับเข้าสู่สภาวะปกติ

  บริษัทฯ มีนโยบายที่จะให้โรงแรมทุกแห่งในลากูน่า ภูเก็ต
  รักษาภาพลักษณ์ของการเป็นโรงแรมชั้นนำที่มีความหรูหราด้วยการปรับปรุงและตกแต่งใหม่ตามกำหนดเวลาที่เหมาะสมอย่างสม่ำเสมอ

การขยายตัวในอนาคตของโรงแรมนอก ลากูน่า ภูเก็ต 

  การขยายโรงแรมบันยัน ทรี กรุงเทพ
  ปัจจุบันอยู่ระหว่างการดำเนินการปรับปรุงตกแต่งพื้นที่สำนักงานที่มีอยู่เดิมเพื่อเพิ่มจำนวนห้องพักโรงแรมและเซอร์วิสอพาร์ทเม้นท์
  ซึ่งจะแล้วเสร็จในช่วงครึ่งปีแรกของปี 2552

ธุรกิจการขายอสังหาริมทรัพย์

  ชุมชนที่พักอาศัยที่มีบริการครบวงจรที่เรียกว่า ลากูน่า วิลเลจ
  ได้เริ่มการก่อสร้างในช่วงครึ่งปีแรกของปี 2549 ลากูน่า วิลเลจ เฟส 1
  ประกอบด้วยบ้านพักในโครงการ ลากูน่า เรสซิเด้นส์ จำนวน 56 หลัง บ้านพักในโครงการ
  ลากูน่า ทาวน์โฮม จำนวน 62 หลัง และบ้านพัก 36 หลัง (สินค้าใหม่)
  และการก่อสร้างเสร็จสมบูรณ์แล้วในช่วงปลายปี
  ทั้งนี้บ้านพักในโครงการได้จัดจำหน่ายเกือบทั้งหมดแล้ว นอกจากนี้ เฟส 2 ประกอบด้วยโครงการ
  ลากูน่า เรสซิเด้นส์ จำนวน 20 หลัง และบ้านพักในโครงการ ลากูน่า ทาวน์โฮม จำนวน 40
  หลัง ได้เริ่มเปิดตัวในปลายปี 2550

  นอกจากนั้น ยังมี “โครงการอสังหาริมทรัพย์ในรีสอร์ท” อีกหลายโครงการ
  ประกอบด้วยโครงการดุสิต ธานี พูลวิลล่าที่โรงแรมดุสิต ธานี ลากูน่า ภูเก็ต
  ซึ่งได้จัดจำหน่ายหมดแล้วในช่วงไตรมาสแรกของปี 2551 โครงการดับเบิ้ล พูลวิลล่า เฟส 2
  จำนวน 4 หลัง และโครงการทู เบดรูม พูลวิลล่า เฟส 3 จำนวน 22 หลัง ในโรงแรมบันยัน
  ทรี ภูเก็ต ได้เปิดขายในปี 2550 และเริ่มดำเนินการก่อสร้างในต้นปี 2551
  สำหรับโครงการบันยัน ทรี ดับเบิ้ล พูลวิลล่า เฟส3 จำนวน 8 หลัง
  ได้เริ่มเปิดโครงการแล้วแต่ยังมิได้เริ่มดำเนินการก่อสร้าง ในปี 2551 บริษัทฯ
  ได้ริเริ่มโครงการอพาร์ทเม้นท์ในลากูน่า ภูเก็ต เป็นครั้งแรกในรอบกว่า 15 ปี
  โครงการเดอะลอฟท์ แอท ลากูน่า วิลเลจ เป็นการพัฒนาอพาร์ทเม้นท์ จำนวน 95 ห้อง
  สไตล์ลอฟท์แบบหนึ่งห้องนอนและสองห้องนอน และเพนท์เฮ้าส์แบบสามห้องนอน
  ซึ่งจะเริ่มดำเนินการก่อสร้างในช่วงครึ่งปีหลังของปี 2552 บริษัทฯ
  จะยังคงแสวงหาโครงการอสังหาริมทรัพย์ในรีสอร์ทต่อไปเนื่องจากโครงการได้รับความนิยม
  อีกทั้งยังนำมาซึ่งผลตอบแทนที่ดีในการลงทุนแก่บริษัทฯ

ลากูน่า ฮอลิเดย์ คลับ 

  บริษัทฯ
  อยู่ระหว่างการพิจารณาทำเลที่ตั้งสำนักงานขายแห่งใหม่ที่จะเปิดดำเนินการภายในไม่กี่ปีนับจากนี้อีกจำนวนหนึ่ง
  เนื่องจากบริษัทฯ เชื่อมั่นถึงคุณภาพของฝ่ายจัดการและเจ้าหน้าที่ที่บริษัทฯ มีอยู่
  ซึ่งเป็นรากฐานที่ดีสำหรับการขยายการดำเนินงานไปสู่ระดับนานาชาติ
  เนื่องจากสภาวะแวดล้อมที่ไม่เอื้ออำนวยต่อผลประกอบการของธุรกิจ ทำให้ปี 2552
  จะเป็นปีแห่งการร่วมมือร่วมใจของทุกฝ่าย
  และแผนการขยายธุรกิจที่วางไว้เพื่อให้เป็นรูปแบบธุรกิจที่ประสบความสำเร็จ
  จะเริ่มดำเนินการในขั้นต่อไป เมื่อสภาพเศรษฐกิจฟื้นตัว

ลากูน่า ทัวร์

ลากูน่า ทัวร์ ซึ่งเป็นบริษัทท่องเที่ยวส่วนกลางของ ลากูน่า ภูเก็ต
ที่มีรายได้จากค่านายหน้าเมื่อลูกค้าใช้บริการจากกิจกรรมอันหลากหลายบนเกาะภูเก็ต
การดำเนินงานนี้ เปิดโอกาสให้บริษัทฯ สามารถควบคุมคุณภาพของโปรแกรมท่องเที่ยวต่างๆ
ที่เสนอขายกับลูกค้าของ ลากูน่า ภูเก็ต อีกด้วย นอกจากนี้ ในปี 2551 บริษัทฯ
ได้เริ่มดำเนินการธุรกิจทัวร์เอง โดยการซื้อเรือ 6 ลำ รถบัส 4 คัน และรถตู้ขนาดเล็ก
เพื่อให้บริการทัวร์ล่องเรือ และทัวร์ในเมือง ธุรกิจใหม่นี้ใช้ชื่อว่าลากูน่า ทัวร์
ซึ่งได้พิสูจน์แล้วว่าประสบความสำเร็จเป็นอย่างดี บริษัทฯ จะพิจารณาขยายธุรกิจนี้ต่อไปหลังจากปี
2552 เมื่อสภาวะแวดล้อมทางเศรษฐกิจปรับตัวดีขึ้น